బ్రిటన్‌లో భారతీయులదే హవా..
- నిపుణత, నిర్వహణలో మనవారే 'కీ'లకం
-  న్యాయ, వైద్య రంగాలలోనూ మెరుగైన సేవలు
-  మన విద్యార్థుల పాత్ర విశేషమే
-  తరువాతి స్థానంలో చైనీయులు
              న్యూయార్క్‌: ఒకప్పుడు భారత్‌ను శాసించిన బ్రిటన్‌ను ఇప్పుడు భారత సంతతి ప్రజలే ఎక్కువగా ముందుకు తీసుకుపోతున్నట్లు సర్వేలు తేలుస్తున్నాయి. అధికారిక జనాభా లెక్కలను అనుసరించి జరిపిన ఒక అధ్యయనం ఆధునిక బ్రిటన్‌లో భారత సంతతి ప్రజలు మంచి నిపుణులుగాను, వివిధ కీలక నిర్వాహక పాత్రలో ఉండి సేవలందిస్తున్నట్లు తేల్చింది. 2011 జనాభా లెక్కల ప్రకారం బ్రిటన్‌లో భారతీయులు అత్యంత విజయవంతమైన కీలక మైనార్టీ వర్గంగా వెలుగొందుతున్నారని ఆ అధ్యయనం వివరించింది. ఎనిమిది కీలక వృత్తుల సమూహమైన క్లాస్‌ వన్‌లో భారతీయుల వాటా 15.4 శాతంగా ఉంది. సంస్థల నిర్వహణ, పరిపాలన విభాగాలతో పాటు వైద్యులు, న్యాయవాదుల విభాగంలోనూ భారతీయ సంతతి వారిదే హవా అని 'సండే టైమ్స్‌' తెలిపింది. ఈ అధ్యయనం పూర్తి వివరాలు వచ్చే వారం అధికారికంగా 'డెమోస్‌ ఇంటిగ్రేషన్‌ హబ్‌' ఆవిష్కరణ రోజున వెలువడనున్నాయి. భారతీయుల తరువాత స్థానం చైనా దేశీయులది. కీలక రంగాలలో వీరి వాటా 12.8 శాతం.
బ చదువుకునేందుకు వచ్చిన విద్యార్థులను పక్కనబెట్టి, ఇక్కడ నివసిస్తున్న వారిని మాత్రమే పరిగణనలోకి తీసుకుంటే క్లాస్‌వన్‌ విభాగంలో భారత్‌ వాటా 17.8 శాతంగాను, చైనా వాటా 19.1 శాతంగానూ ఉంది.
-  ఉన్నత శ్రేణి నిర్వహణ విభాగాల్లో భారత, చైనా సంతతి వారి సంఖ్య స్థానిక బ్రిటీష్‌ వారి కంటే దాదాపు రెండింతలుగా ఉంది.
-  క్లాస్‌వన్‌ విభాగంలో మన పొరుగు దేశం పాకిస్థాన్‌ వాటా 6.6 శాతంగానూ, బంగ్లాదేశ్‌ వాటా 4.2శాతంగానూ నిలిచింది.
-  నల్లజాతి ఆఫ్రికన్లు, కరేబియన్ల వాటా ఈ రంగంలో వరుసగా 7.5 శాతం 6.2 శాతంగా నమోదు అయింది.
-  భారత సంతతి మైనార్టీ ప్రజలు ఎక్కువగా ఆరోగ్య సంరక్షణ విభాగంలో కీలక పాత్ర పోషిస్తున్నారు. ఇక్కడి డాక్టర్లలో41 శాతం మంది భారత సంతతి, ఇతర శ్వేత వర్ణ మైనార్టీయులే.
-  ఈ అధ్యయనం ప్రకరాం మైనార్టీ బంగ్లాదేశీయులలో సగం మంది రెస్టారెంట్లలోనూ, పాకిస్థాన్‌ సంతతి వారు ట్యాక్సీ డ్రైవర్లుగానూ సేవలందిస్తున్నారు.
- శ్వేత జాతి బ్రిటీషర్లుగా వర్గీకరించబడిన వారి కంటే కూడా భారత వంటి ఇతర మైనార్టీ వర్గాలకు చెందిన సంతతి వారు ఎక్కువగా కీలక వృత్తిపరమైన పదవులలో ఉన్నారు.
-  బ్రిటన్‌లో క్లాస్‌వన్‌ విభాగ ప్రొఫెషనల్స్‌లో మైనార్టీల వాటా 10.3 శాతంగా ఉంది. ఇదే విభాగంలో స్థానిక బ్రిటీష్‌ వారి వాటా 9.8 శాతం మాత్రమే.
మీ స్నేహితులకు రికమెండ్ చెయ్యండి